KIRJALLINEN KYSYMYS P-1423/99

esittäjä(t): Antonios Trakatellis (PPE-DE) komissiolle

(1. syyskuuta 1999)

Aihe: EU:n ja Turkin väliset suhteet ja ydinturvallisuus

Turkin hallituksen päätös rakentaa ydinvoimala Turkin Akkuyun maanjäristysherkälle alueelle kansainvälisenä yhteistyöhankkeena ja varustaa voimala tyyppiä CANDU olevilla reaktoreilla, joissa on viimeaikaisten tietojen mukaan ilmennyt turvallisuusongelmia ja jotka eivät täytä kansainvälisiä turvallisuusvaatimuksia, muodostaa uhan Välimeren, Balkanin, Mustanmeren ja Lähi-Idän alueiden asukkaille.

1. Mitä tietoja komissiolla on tästä hankkeesta ja missä vaiheessa ydinvoimalan rakennussuunnitelma on?

2. Aikooko komissio ottaa ydinvoimalan rakennushankkeen esiin asiasta vastaavissa yhteisön toimielimissä sekä EU:n ja Turkin välisten suhteiden puitteissa hankkeen peruuttamiseksi?

3. Kun otetaan huomioon Luxemburgin Eurooppa-neuvoston Turkin EU:n jäseneksi liittymiskelpoisuudesta esittämä kanta ja velvollisuus noudattaa Kööpenhaminan Eurooppa-neuvoston kriteerejä, joihin sisältyy myös EU:n jäsenehdokasvaltioiden osalta velvollisuus sisällyttää ydinturvallisuutta ja ympäristön suojelua koskeva yhteisön säännöstö osaksi kansallista lainsäädäntöä, voiko Euroopan komissio hyväksyä tämänkaltaisen ydinvoimalan rakennushankkeen, vaikka hanke voi uhata Kreikan ja sitä ympäröivän laajemman alueen asukkaiden yleistä terveyttä?

4. Voiko komissio hyväksyä ehdotuksen asetukseksi EU:n ja Turkin välisen tulliliiton laajentamisesta, joka edellyttää lainsäädäntöjen lähentymistä yhteisön säännöstön sisällyttämiseksi osaksi kansallista lainsäädäntöä ja ympäristön suojelua koskevien toimien kehittämistä yhteisön varoin yli 135 miljoonalla eurolla, vaikka Turkin hallituksen päätös ydinvoimalan rakentamisesta on ristiriidassa edellä mainitun ehdotuksen asetukseksi sisältämien tavoitteiden kanssa?

Günter Verheugenin komission puolesta antama vastaus

(18. lokakuuta 1999)

Komission saamien tietojen mukaan Turkin viranomaiset eivät ole vielä tehneet lopullista päätöstä toimeksiannon myöntämisestä Akkuyun ydinvoimalan rakentamiseksi. Tällaisen päätöksen tekopäivästä ei ole mitään tietoa. Siksi on ennenaikaista väittää, että valituksi tulisi jokin tietyntyyppinen reaktori. Arvoisan parlamentin jäsenen mainitsema CANDU-tyyppinen reaktori on vain yksi kolmesta mahdollisesta tarjouksesta, joita Turkin viranomaiset tutkivat. Viranomaisten mukaan huomioon voidaan ottaa ehdokkaita, joilla on vankka näyttö vähintään kahden ydinvoimalan suunnittelusta, rakentamisesta ja toiminnasta. Ainakin yhden näistä voimaloista on voitava toimia Akkuyun hankkeen referenssinä. On vielä huomautettava, että vaikka komissio seuraa tarkasti Akkuyun ydinvoimalahanketta, sillä ei ole toimivaltaa osallistua rakentamiseen tai sijaintipaikan valintaan liittyvien päätösten tekoon. Näistä päätöksistä vastaavat Turkin viranomaiset ja varsinkin maan ydinenergiavirasto (TAEA).

Hankkeeseen liittyvien turvallisuuskysymysten ja ympäristövaikutusten osalta Turkin viranomaiset ovat aikaisemmin ilmoittaneet, että Akkuyun sijaintipaikka on valittu perusteellisten seismisten, geologisten ja ympäristöön liittyvien tutkimusten jälkeen. Mitä tulee Akkuyun alueen seismisiin piirteisiin, Kansainvälisen atomienergiajärjestön IAEA:n mukaan ydinvoimalasuunnitelmissa otetaan huomioon alueella tähän mennessä rekisteröityjä maanjäristyksiä voimakkaammat järistykset ja suunnitteluoletuksena on, että järistyksen keskus sijaitsee ydinvoimalan alueella eikä lähimmällä siirroslinjalla 20 kilometrin päässä. IAEA:n mukaan Luoteis-Turkissa elokuussa sattuneella voimakkaalla maanjäristyksellä ei olisi teknisesti vaikutusta laskelmissa käytettyihin oletuksiin.

Euroopan yhteisön ja Turkin välinen energia-alan yhteistyö on melko vähäistä, mikä johtuu erityisesti siitä, että Turkki ei saa taloudellista tukea. Euroopan ja Turkin suhteita koskevassa strategiassa, jonka komissio hyväksyi Luxemburgin Eurooppa-neuvoston pyynnöstä maaliskuussa 1998(1) Turkin jäsenyyden valmistelemiseksi, esitetään kuitenkin tällaisen yhteistyön virittämistä. Ydinvoimasta, sen turvallisuudesta ja siihen liittyvistä ympäristökysymyksistä olisi keskusteltava tässä yhteydessä.

Komissio antoi lokakuussa 1998 kaksi asetusehdotusta(2) eurooppalaisen strategian taloudellista tukea varten. Budjettiviranomaisen hyväksyttyä nämä ehdotukset, voidaan energiayhteistyölle viimein luoda runko.

(1) KOM(98) 124 lopullinen.

(2) EYVL C 408, 29.12.1998.